KYK: Vyf van wêreld se luuksste hotelle in Wes-Kaap | Netwerk24
KYK: Vyf van wêreld se luuksste hotelle in Wes-Kaap
Deur Elvira Wood 10 Oktober 2018 14:23
Die Wes-Kaap spog met vyf van die wêreld se luuksste hotelle. Dit is luidens die uitgewer Condé Nast se nuutste lys van 50 luukste hotelle in die wêreld.
Daar is nie ’n enkele hotel op die lys in enige ander provinsie in Suid-Afrika nie.
Die hotelle en hul plek op die ranglys is:
7. Twelve Apostles Hotel & Spa, Kaapstad
Die Twelve Apostles Hotel & Spa in Kaapstad.Foto: Verskaf
Die bekende hotel tussen Kampsbaai en Llandudno is veral bekend vir die natuurskoon waarin dit geleë is.
“Die kamers is flambojant en het ’n uitsig op óf die see óf die berge,” sê Condé Nast.
Besoekers moet ’n stewige begroting hê om in dié hotel te bly. ’n Enkele nag vir een persoon kos tussen R5 060 en R12 970, afhangende van watter kamer bespreek word.
16. La Residence, Franschhoek
La Residence op Franschhoek.Foto: Verskaf
La Residence stof hotelle in onder meer Monaco en Santorini in Griekeland uit.
Die hotel is veral vir sy wyn en sy restaurant se spyskaart bekend.
’n Nag vir een persoon in die hotel kos tussen R15 300 en R17 952.
17. Birkenhead House, Hermanus
Een van die luukse slaapkamers in Birkenhead House op Hermanus. Foto: Verskaf
Die Birkenhead House word deur Condé Nast aanbeveel vir mense wat na walvisse wil gaan kyk.
’n Nag in dié hotel kos R9 600 per persoon.
20. Ellerman House, Kaapstad
Die uitsig vanaf die dek van Ellerman House in Bantrybaai. Foto: Verskaf
Dié hotel in Bantrybaai spog met kunswerke wat sy mure bykans heeltemal bedek.
Paul Harris besit die hotel en die kunswerke behoort aan die Harris-familie.
’n Nag in dié hotel kos tussen R25 200 en R28 000 per persoon.
30. One&Only, Kaapstad
Die One&Only Hotel in Kaapstad. Foto: Verskaf
Dié hotel op die Waterfront is reg langs die Twee Oseane Akwarium.
Dit kos R12 100 per nag per persoon om daar te bly.
1. La Mamounia in Marrakesj, Marokko
Die La Mamounia Hotel in Marrakesj, Marokko. Foto: Verskaf
Volgens Condé Nast is die beste hotel in die wêreld die La Mamounia in Marrakesj, Marokko.
Dié hotel met sy 209 kamers word deur olyf- en palmbome asook 5 000 roosbome omring.
Die spa in dié hotel is ’n enorme 2 500 m² groot.
’n Kamer vir een persoon per nag kos teen die huidige wisselkoers ’n stewige R10 816.
Meer oor: Condé Nast | Kaapstad | Franschhoek | Hermanus | Toerisme | Hotelle | Toerismebedryf
Lys van die beste hotelle in SA
SA toerismebedryf wil ongereguleerde Airbnb vasvat
KYK: 5 mooiste hotelle in Afrika
Swak vertroue knou City Lodge